दिनैनि लाइमोना गाबोननि नोगोरारि। लाइमोनफोरानो मोनसे राजखान्थि दोलोखौ फोजौनोबो हागौ फाहायनोबो हागौ। मोनसे राजखान्थि दोलोनि मुंदांखा जानायाव लाइमोनफोरनि नाजानाया गोनांथार। लाइमोनफोरा लोरबां जायोब्ला मोनसे राजखान्थि दोलोआ लोरबां जायो। लाइमोनफोरखौ जा राजखान्थि दोलोआ गरुथ’ होगोन बि राजखान्थि दोलोआ मुलाम्फानि लामायाव। बिदिनो थांनाय डिसेम्बर 7 आरो 10 खालाराव 4थि बिटिसि बिसायख’थिया जोबनानै थांबाय । बे बिसायख’थियाव लाइमोनफोरखौ गोख्रों बिबान लानायखौ नुनो मोनदों। लाइमोनफोरानो हारिनि जौगानायनि बिबान लानो हायो। सोलोंथाइ, रांखान्थि, राजखान्थि आरो समाजखान्थिनि फारसे सोलायनाय लाबोनो हायो। बेखौ नोजोर बोनानैनो जानो हागौ लाइमोनफोरा बे खेबनि बिटिसि बिसायख’थियाव गोख्रों बिबान लानायखौ नुनो मोनदों। फैगोन समफोराव जा राजखान्थि दोलोआवनो देरहानानै सोरखार दायाथों मानो बि सोरखारा लाइमोनफोरनि जौगानायनि मावथांखि लानांगोन। अब्लासो लाइमोनफोरनि राजखान्थि दोलोआव बिबान लानानै मावलांनाया जाफुंसारगोन । बिदिनो बिटिआरनि लाइमोनफोरनि स्किल डेभलपमेन्टनि सायाव गोदान सोरखारआ बांसिन गोसो होथारनांगोन। बिनि अनगायैबो सोलोंथाइ बिथिङावबो नोजोर होनांगोन। नङाब्ला लाइमोनफोरनि जौगासारनाय आरो गाव गसंथानाया जाफुंसारनाय नङा। लाइमोनफोरनि रांखान्थि बिथिङाव जौगासारनो थाखाय साफ्रोम लाइमोनफोरनोनो सोरखारि साख्रि नङाब्ला रायजोयारि फसंथानफोराव साख्रिफोर सोरजिनानै होनांगोन। अब्लासो लाइमोनफोरनि गांनाय-उखैनायफोरा जाफुंसारगोन । लाइमोनफोरखौ गोदान सोरखारआ गावारि फसंथानफोर फसंनायाव राङारि हेफाजाब होनांगोन। अब्लासो लाइमोनफोरा राजखान्थियाव बाहागो लानाया जाफुंसार जागोन। बिनि अनगायैबो लाइमोनफोरखौ गेलेनाय बिथिङाव हानायसिम बायदि गेलेनाय फसंथानफोर फसंनानै होनांगोन आरो बे फसंथानफोरनि जोहै फोरोंथायनि राहा खालामनानै होनांगोन । अब्ला लाइमोनफोरनि देहायारि बिथिंजों लोगोसे रांखान्थियारि बिथिङावबो गसंथानो हागोन बादि सानजायो। गोदान सोरखारआ बिटिआर हालामाव सोरखारि-बेसोरखारि दारिमिन फसंनायनि राहा लानानै लाइमोनफोरनि जेंनाफोरखौ सुस्रांनो राहा लायोब्ला बिटिआर हालामानो रायजोनि बेकार जेंनाखौ एसेब्लाबो सुफुंनो हागोन। बैफोरखौ नोजोर होनानै बांसिन लाइमोनफोरा बे खेबाव राजखान्थि दोलोआव बारसोमनानै हाबा मावनायखौ नुनो मोनदों। लाइमोनफोरा गावनि आथिङाव गसंथानो लोगोसे गावखौनो नखर दानो थाखाय राजखान्थि दोलोफोराव बाहागो लानानै राजखान्थि दोलोफोरखौ हेफाजाब होदों। नाथाय खायसे लाइमोनफोरा समाज जौगानायनि थाखाय बाहागो लादों। लाइमोनफोरा जेब्लाबो सोबख’नाय, नासयनाय आरो मुगैनायफोरखौ जायगा होया। बिसोर जेब्लाबो बेफोरनिफ्राय जानगाराव थायो आरो बेफोरनि हेंथायै जेब्लाबो बानबुंथिजों लोगोसे खामानि मावो। बिनिखायनो फैगोन गोदान सोरखारआ लाइमोनफोरनि सायाव मोजां मावथांखिफोर हाबा मावनायनि थिरांथा लानांगौ। जायफोर लाइमोनफोरा राजखान्थियाव लोबबा दं बिसोर जेब्लाबो लाइमोनफोरनि जौगानायनि फारसे नोजोर होनांगोन, बेनो दानि आबहावानि सोलायनायखौ लाबोनो हागोन। नङाब्ला सोरखारजों लोगोसे समाजनि लाइमोनफोरा बेंगुरा जागोन।